Útvar hlavného kontrolóra
Mesta Košice

Správa
o výsledku kontroly

V súlade s oprávnením podľa zákona č. 269/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice  v čase od 8. 2. 2010 do 4. 3. 2010 kontrolu nakladania s majetkom a vybraných položiek príjmov a výdavkov za obdobie roka 2009 na Základnej škole Jenisejská ul. č. 22 v Košiciach.

Kontrolou bolo zistené:

I. Personálne zmeny

	Počas roka 2009 došlo na Základnej škole Jenisejská 22, Košice (ZŠ) k zmene vo funkcii riaditeľa školy. 
	Za kontrolované obdobie v čase od 1. 1. 2009 do 30. 6. 2009 vykonávala funkciu riaditeľky ZŠ Mgr. I. C., kedy jej končilo 5 ročné funkčné obdobie.
	Menovacím dekrétom č. A/09/09597 zo dňa 12. 6. 2009 bol na základe výsledkov výberového konania menovaný do funkcie riaditeľa ZŠ Mgr. R. S. na funkčné obdobie od 1. 7. 2009 do 30. 6. 2014.

	Hospodárku školy počas celého roka 2009 vykonávala V. L., ktorá súčasne vykonáva aj funkciu pokladničky školy.

	K ďalšej personálnej zmene počas kontrolovaného obdobia došlo vo funkcii vedúcej školskej jedálne (ŠJ). V období od 1. 1. 2009 do 30. 8. 2009 túto funkciu vykonávala I. Š., ktorá je dlhodobo PNS. Od 1. 9. 2009 funkciu vedúcej ŠJ vykonáva M.M.. Vedúca ŠJ vykonáva súčasne aj funkciu pokladníčky ŠJ.

II. Inventarizácia majetku

	V zmysle § 6 ods. 3 zákona č. 431/2002 Z.z. o účtovníctve (ďalej len zákon o účtovníctve), účtovná jednotka je povinná inventarizovať majetok, záväzky a rozdiel majetku a záväzkov podľa § 29 a 30.

	V zmysle § 8 ods. 1 zákona o účtovníctve, účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov.

	Podľa § 8 ods. 4 zákona o účtovníctve, účtovníctvo účtovnej jednotky je preukázateľné, ak všetky účtovné záznamy sú preukázateľné a účtovná jednotka vykonala inventarizáciu.

V § 29 zákona o účtovníctve sa okrem iného uvádza:

- ods. 1	Inventarizáciou overuje účtovná jednotka, či stav majetku, záväzkov a rozdielu majetku a záväzkov v účtovníctve zodpovedá skutočnosti

- ods. 2	Inventarizáciu účtovná jednotka vykonáva ku dňu, ku ktorému zostavuje riadnu (t.j. k 31. 12. príslušného roka) alebo mimoriadnu účtovnú závierku 

- ods. 3	Pri hmotnom majetku okrem zásob a peňažných prostriedkov v hotovosti môže účtovná jednotka vykonať inventarizáciu v inej lehote ako je ustanovené v odseku 2, ktorá však nesmie prekročiť dva roky. Peňažné prostriedky v hotovosti musí účtovná jednotka inventarizovať najmenej štyrikrát za účtovné obdobie.

	V zmysle § 30 ods. 1 zákona o účtovníctve skutočný stav majetku, záväzkov a rozdielu majetku a záväzkov sa zisťuje inventúrou. Pri majetku hmotnej povahy a nehmotnej povahy sa skutočný stav zisťuje fyzickou inventúrou, pri záväzkoch, rozdiele majetku a záväzkov a pri tých druhoch majetku pri ktorých nemožno vykonať fyzickú inventúru sa skutočný stav zisťuje dokladovou inventúrou.
	
	V znení § 30 ods. 4 fyzickú inventúru hmotného majetku okrem zásob, ktorú v priebehu posledných troch mesiacov účtovného obdobia, prípadne v prvom mesiaci nasledujúceho obdobia.
	Fyzickú inventúru zásob môže účtovná jednotka vykonávať kedykoľvek v priebehu účtovného obdobia. Pritom sa musí preukázať stav hmotného majetku ku dňu, ku ktorému sa zostavuje účtovná závierka, údajmi fyzickej inventúry upravenými o prírastky a úbytky uvedeného majetku za dobu od skončenia fyzickej inventúry do konca účtovného obdobia.

	Kontrolou bolo zistené, že účtovná jednotka v roku 2008 ani v roku 2009 ku dňu zostavovania riadnej účtovnej závierky ani v zmysle možností zákona o účtovníctve inventarizáciu majetku a záväzkov nepreviedla.
	
V písomnom vyjadrení zo dňa 2. 3. 2010 Mgr. R. S., riaditeľ školy ( od 1.7.2009)  a V. L., hospodárka školy k inventarizácii za roky 2008 a 2009 uviedli: 

„V roku 2008 na škole nebola vykonaná inventarizácia. 

V roku 2009 v mesiaci jún pri preberaní funkcie riaditeľa školy došlo k prebratiu na základe zoznamov majetku školy, ktoré sa nachádzali v počítači hospodárky školy a neboli zálohované.
Hodnoty majetku boli vedené v korunách a pri aktualizovaní na EUR došlo k výpadku záznamov na pevnom disku (došlo k jeho poškodeniu).
Vzhľadom k tomu, že iná evidencia hmotného i nehmotného majetku, ako aj majetku vedeného v operatívnej evidencii nebola, nebolo možné ju predložiť k ročnej účtovnej uzávierke.
Disk bol zaslaný do Prahy v CZ, keďže u nás takéto činnosti na záchranu údajov z poškodených diskov nikto nerobí.
Inventarizácia majetku k 31. 12. 2009 nebola urobená, nakoľko sme preberanie majetku k 30. 6. 2009 považovali za vykonanie inventarizácie“.

Účtovná jednotka tým, že nevykonala inventarizáciu majetku a záväzkov v súlade s § 29 a 30 zákona č. 431/2002 Z.z. o účtovníctve porušila § 6 ods. 3 a § 8 ods. 1 uvedeného zákona.
Vzhľadom na uvedené, účtovníctvo účtovnej jednotky v zmysle § 8 ods. 4 zákona o účtovníctve je nepreukázateľné.

III. Príjmy a výdavky

	Plnenie príjmov a výdavkov v porovnaní k poslednej úprave rozpočtu udáva nasledujúca tabuľka (v €):

Položka	Príjmy	Rozpočet	Skutočnosť	%	
212	Príjmy z vlastníctva	4 014,00	4 014,36	100	
223	Poplatky a platby z nepriemysel.	 	 		
 	a náhodného predaja služieb	22 925,00	22 924,82	100	
292	Ostatné príjmy	8 105,00	8 105,07	100	
200	Nedaňové príjmy spolu	35 044,00	35 044,25	100	
311	Granty	2 936,00	2 936,25	100	
 	Príjmy celkom	37 980,00	37 980,50	100	

Položka	Výdavky	Rozpočet	Skutočnosť	%	
610	Mzdy platy a ost. osob. vyrovn.	526 801,00	526 800,11	100	
620	Poistné a prísp. do poisťovní	188 272,00	188 270,52	100	
630	Tovary a služby	150 253,00	150 234,01	100	
640	Bežné transfery	4 888,00	4 887,45	100	
600	Bežné výdavky spolu	870 214,00	870 192,09	100	
700	Kapitálové výdavky	-	-		
 	Výdavky celkom	870 214,00	870 192,09	100	

Z uvedenej tabuľky vyplýva, že ZŠ stanovené príjmy splnila a výdavky neboli prekročené.

A. Príjmy

Príjmy z vlastníctva (položka 212)

	K 31. 12. 2009 bolo na základnej škole uzatvorených (účinných) celkovo 8 zmlúv o nájme nebytových priestorov a jedna zmluva o nájme školníckeho bytu.

	Organizácia vykazuje príjmy za prenájom priestorov v celkovej výške 4 014,36 €, v tom:

-	príjmy za prenájom nebytových priestorov 		2 421,48 € 
-	príjmy za prenájom školníckeho bytu			1 592,88 €

Kontrolou nájomných zmlúv a úhrad za nájomné a služby spojené s nájmom bolo zistené:

Davital, s.r.o., Banská Bystrica

-	zmluvou o nájme č. 230052004 zo dňa 30. 11. 2004 účinnou od 1. 11. 2003 boli nájomcovi prenajaté priestory pre umiestnenie nápojového automatu. Výška nájomného bola dohodnutá v sume 2 500,00 Sk + 1 252,00 Sk prevádzkové náklady, spolu 3 752,00 Sk/rok.
-	zmluvou o nájme č. 230062004 zo dňa 30. 11. 2004 účinnou od 1. 10. 2004 boli nájomcovi prenajaté priestory pre umiestnenie automatu na výdaj baleného tovaru. Výška nájomného bola dohodnutá v sume 2 500,00 Sk + 1 247,00 Sk prevádzkové náklady, spolu 3 747,00 Sk/rok.

Výška nájomného bola určená v súlade s Pravidlami prenajímania majetku v školských zariadeniach platných v čase podpisu nájomných zmlúv.

S účinnosťou od 1. 6. 2007 vstúpili do platnosti nové Pravidlá prenajímania majetku mesta v školách a školských zariadeniach.
Podľa § 8 písm. c) týchto pravidiel, výška nájmu za poskytnutie vestibulov na inštalovanie predajných automatov je 3 000,00 Sk za automat na kalendárny rok + prevádzkové náklady.

K rokovaniu o dohode úpravy výšky nájmu prenajímateľ nájomcu nevyzval.

V zmysle nájomných zmlúv čl. IV. Nájomné, bodov 6 a 7 pre prenajímateľa vyplýva:

- 6.	Prenajímateľ vždy k 31. 12. kalendárneho roka prehodnotí výšku zálohových platieb za služby spojené s nájmom tak, aby zodpovedali jeho skutočným nákladom na prevádzku, z ktorých sa zálohové platby vypočítavajú. V prípade zistenia rozdielu prenajímateľ predloží nájomcovi jednorazové doúčtovanie.

- 7.	V prípade zmeny cien energií spojených s prevádzkou je prenajímateľ oprávnený upraviť výšku zálohových platieb za služby spojené s nájmom vo forme dodatku k zmluve podpísanom oboma zmluvnými stranami ku dňu kedy došlo k zvýšeniu zo strany dodávateľa.

	Prenajímateľ v rozpore s citovanými ustanoveniami nájomných zmlúv ani raz počas celej doby nájmu neprehodnotil ani neupravil výšku zálohových platieb za služby spojené s nájmom.

Úhrady nájomného a zálohových platieb za služby spojené s nájmom

	Podľa zmlúv o nájme je nájomca povinný nájomné a zálohové platby za služby spojené s nájmom platiť vopred na príslušný kalendárny polrok, vždy do 15. 1. a 15. 7. príslušného kalendárneho roka na účet prenajímateľa (čl. IV, bod 3 a 5 zmluvy).

	Kontrolou úhrad bolo zistené, že nájomca platby neuhrádzal v zmysle zmlúv o nájme. Platby boli realizované nasledovne:

Obdobie nájmu	Predpis (Sk)	Predpis (Sk)	Predpis (Sk)	Úhrada (Sk)	Poznámka (uhradené dňa)	
 	nápoj. automat	autom. bal. tovar	spolu	 	 	
1.11.03 - 30.6.05	6 254,00	 	6 254,00	6 254,00	24.6.2005 - účet MMK	
1.10.04 - 30.6.05	 	2 810,50	2 810,50	2 805,00	24.6.2005 - účet MMK	
1.7.05 - 31.12.08	13 132,00	13 114,50	26 246,50 (871,22 €)	26 244,00 (871,14 €)	19.10.2009 – sponz. účet školy	
1.1.09 - 31.12.09 	3 752,00 (124,54 €)	3 747,00 (124,83 €)	7 499,00 (248,92 €)	3 752,00 (124,54 €)	11.6.2009 - účet MMK	
Spolu	 	 	42 800,00	39 055,00	 	

	Ako vyplýva z uvedenej tabuľky rozdiel predpisov nájomného a služieb spojených s nájmom k úhrade predstavuje sumu 3 755,00 Sk, t.j. 124,64 € v neprospech prenajímateľa. Úroky z omeškania voči nájomcovi neboli uplatnené.

	Kontrolou úhrad za nájomné a platieb za služby spojené s nájmom bolo ďalej zistené, že platby za obdobie od 1. 7. 2005 do 31. 12. 2008 boli uhradené na sponzorský účet školy na základe darovacej zmluvy zo dňa 1. 10. 2009 a nie na príjmový účet prenajímateľa v zmysle zmlúv o nájme.

	K takto realizovaným platbám hospodárka školy vo svojom písomnom vyjadrení zo dňa 25. 2. 2009 uviedla: „Hospodárka školy na pokyn riaditeľky kontaktovala telefonicky ekonomickú pracovníčku fy Davital a jednala ohľadom nerealizovaných záväzkov – platieb v zmysle zmluvy. Pracovníčka ako dôvod neplatenia uviedla, že zmluvy neobdržali, pričom škola má zmluvy potvrdené zástupcom uvedenej firmy.
	V 11/2008 prebehlo na škole neformálne jednanie s fy Davital, riaditeľkou školy a hospodárkou. Stretnutie bolo realizované po niekoľkonásobných telefonických konzultáciách, nakoľko sídlo uvedenej firmy je mimo Košíc. Zástupca firmy ústne prisľúbil vyrovnanie záväzku v mesačných platbách. Žiaľ z tohto stretnutia nebol vyhotovený záznam, nakoľko škola mala s nájomcom niekoľkoročné dobré a korektné vzťahy. Došlo asi k trom stretnutiam so zástupcom firmy.
	K úhradám nedošlo v zmysle neformálnej dohody do konca kalendárneho roku 2008. V novom roku nájomca argumentoval, že je pre neho problém uhradiť platby za predchádzajúce roky, nakoľko mu to účtovníctvo nedovoľuje. Aby škola neprišla o financie za nájom, dohodli sme sa na neštandardnom riešení formou sponzorskej platby. Z dôvodu zmien vo vedení školy a inej pracovnej zaneprázdnenosti v súvislosti s odovzdávaním školy, realizácie rekonštrukcie a veľkého projektu sa táto záležitosť nedoriešila do odchodu bývalej riaditeľky školy.
	Nájomca Davital však absolvoval stretnutie aj s novým riaditeľom školy, kde došlo k následnej dohode“.

Záver

	Prenajímateľom je v obidvoch prípadoch Mesto Košice zastúpené primátorom, nakoľko v tom čase nemala škola zverený nehnuteľný majetok. Nájomné zmluvy za prenajímateľa podpísala vtedajšia riaditeľka školy Mgr. I. C..

	Základnej škole bol nehnuteľný majetok zverený do správy zmluvou o zverení nehnuteľného majetku mesta do správy zo dňa 20. 4. 2005 s účinnosťou od 1. 3. 2005.
	Na základe tejto zmluvy je správca oprávnený prenajímať nebytové priestory v škole.
	Podľa čl. IV. Zmluvné podmienky, bod 8. tejto zmluvy - právne úkony súvisiace s predmetom správy, ktoré boli vykonané správcom pred podpísaním tejto zmluvy sú právne účinné, pokiaľ nie sú v rozpore s touto zmluvou.

	Nájomné zmluvy za prenajímateľa podpísala vtedajšia riaditeľka školy, pričom kontrolnej skupine nebolo predložené písomné splnomocnenie na tento právny úkon. Vzhľadom na uvedené nie je možné posúdiť právnu účinnosť zmlúv o nájme ani určiť zodpovednosť za sledovanie a vymáhanie vzniknutých pohľadávok za nájomné a dodržiavanie ostatných ustanovení zmlúv o nájme týkajúcich sa povinností a oprávnení prenajímateľa.

	Preverením v centrálnej evidencii zmlúv na oddelení školstva MMK bolo zistené, že zmluva o nájme č. 230052004 z 30. 11. 2004 bola do centrálnej evidencie zmlúv zaevidovaná dňa 16. 6. 2009 a zmluva o nájme č. 2300622004 z 30. 11. 2004 nebola ku dňu kontroly zaevidovaná vôbec.

B. Výdavky

Bežné výdavky na tovary a služby

	Výdavky na tovary a služby (položka 630) boli v roku 2009 čerpané v celkovej výške 150 234,01 €. 

Kontrolou účtovných dokladov boli zistené nasledujúce nedostatky:

Výdavky za právne služby

	ZŠ má za účelom poskytovania právnych služieb pre svoje potreby uzatvorenú s advokátkou JUDr. A. R. zmluvu o poskytovaní právnej pomoci zo dňa 1. 1. 2006. Predmetom zmluvy je poradenstvo advokáta podľa zadania a dispozícií klienta, vyhotovovanie písomností, právne rozbory a stanoviská, odborné právne rady, zastupovanie v bežných veciach klienta v styku so štátnymi, správnymi, miestnymi a inými orgánmi ako aj zastupovanie klienta v konaniach na súdoch. Zmluva je uzatvorená na dobu neurčitú.
	V zmysle uvedenej zmluvy a dodatku k zmluve zo dňa 1. 5. 2008 bola advokátke stanovená paušálna odmena vo výške 3 000,00 Sk/mesiac (99,60 €), ktorá je uhrádzaná na základe predložených faktúr. Výška výdavkov za rok 2009 za právne služby predstavuje celkovú sumu 1 195,20 €.
	Kontrolou účtovných dokladov bolo zistené, že ani pri jednej faktúre sa počas roka nenachádzal rozpis vykonaných prác zo strany advokátky, ktorý by dokumentoval rozsah jej činnosti.

Ostatné kontrolné zistenia

	Kontrolou účtovnej dokumentácie bolo zistené, že nie vždy sú likvidačné listy faktúr za tovary a služby potvrdzované podpismi pracovníkov, ktorí zodpovedajú za správnosť fakturácie, rozpočtové krytie a správnosť rozpočtovej klasifikácie, cenovú a číselnú správnosť ako aj schválenie na úhradu faktúry, ako napr.:

- int. č. dokladu B1/92

	Likvidačný list k faktúre č. 355 zo dňa 29. 7. 2009 od dodávateľa  M. S. – Košice za nákup maliarskych potrieb v celkovej sume 345,09 € s DPH nie je podpísaný ani v jednej časti podľa predtlače zodpovednými pracovníkmi za celkovú správnosť fakturácie ani schválenie úhrady faktúry.

- int. č. dokladu B1/86

	Likvidačný list k faktúre č. 2957300106 zo dňa 8. 7. 2009 od spoločnosti Tepelné hospodárstvo Košice za dodávku tepla a TÚV za mesiac jún 2009 v celkovej sume 3 261,59 € s DPH nie je podpísaný zodpovedným pracovníkom v časti overenia faktúry po vecnej, cenovej a číselnej správnosti ani v časti schválenia úhrady faktúry.

- int. č. dokladu B1/127

	Likvidačný list k faktúre č. 762009 zo dňa 23. 10. 2009 za právne služby od dodávateľa JUDr. A. R. za mesiac september v cene 99,60 € nie je podpísaný zodpovedným pracovníkom v časti overenia faktúry po vecnej, cenovej a číselnej správnosti ani v časti schválenia úhrady faktúry.

- int. č. dokladu B1/125

	Likvidačný list k faktúre č. 257/2009 zo dňa 30. 9. 2009 od dodávateľa T. I. Košice za čistenie kanalizácie frézovacím zariadením v cene 77,35 € s DPH nie je taktiež podpísaný zodpovedným pracovníkom za overenie faktúry po vecnej a cenovej stránke ani v časti schválenia úhrady faktúry.

	Všetky faktúry boli uhradené. Vyššie uvedené nedostatky boli zistené aj v iných prípadoch pri likvidácii faktúr v II. polroku 2009.

Výdavky zo sociálneho fondu (SF)

	Kontrolou dokumentácie čerpania finančných prostriedkov zo SF boli zistené nasledujúce nedostatky:

-	faktúra dodávateľa č. 5/2009 zo dňa 26. 3. 2009 (in. č. 72/09) od spoločnosti BONA, s.r.o., Košice – Krásna na sumu 1 151,33 € za poskytnuté služby – stravovanie a občerstvenie v reštaurácii Rubín Košice dňa 26. 3. 2009.

Z dokladu nie je zrejmé koľko osôb sa akcie zúčastnilo, nie je priložený menný zoznam zúčastnených osôb ani uvedené pri akej príležitosti sa akcia uskutočnila. 
Okrem uvedeného likvidačný list faktúry nie je podpísaný vtedajšou riaditeľkou školy ako zodpovednou osobou za vecnú, cenovú a číselnú správnosť fakturácie ani v časti schválenia úhrady faktúry. Faktúra bola uhradená             30. 3. 2009 prevodným príkazom.

-	výdavky zo SF za účelom občerstvenia pre zamestnancov v celkovej sume 197,76 €, v tom:

- VPD č. V24 zo dňa 30. 9. 2009 vystavený na meno Mgr. R. S., riaditeľ školy a sumu 141,86 € za nákup občerstvenia (pivo, nealko)
- faktúra dodávateľa TAURIS Cassovia, s.r.o. Rimavská Sobota, pobočka Košice na sumu 55,90 € za nákup mäsa a mäsových výrobkov.

Z dokladu nie je zrejmé pri akej príležitosti sa občerstvenie podávalo ani kto sa ho zúčastnil.

-	VPD č. V6 zo dňa 19. 10. 2009 vystavený na meno Mgr. R. S., riaditeľ školy a sumu 72 € za bowling.

Z dokladu nie je zrejmé kto sa bowlingu zúčastnil ani pri akej príležitosti sa akcia uskutočnila.

IV. Pokladnica

	ZŠ má pre svoje činnosti zriadené dve pokladnice. Jedna slúži pre potreby školy a druhá pre potreby školskej jedálne. Vedenie pokladničnej agendy a výkon pokladničných operácii zabezpečuje v pokladnici ZŠ hospodárka školy a v školskej jedálni vedúca jedálne.

	Kontrolou vedenia pokladničných kníh bolo zistené, že pokladničná kniha v pokladnici ZŠ sa vedie písomnou prepisovou formou a v školskej jedálni na počítači v elektronickej forme.

	Zákon č. 431/2002 Z.z. o účtovníctve v znení neskorších zmien v § 29 ods. 3 ukladá účtovnej jednotke inventarizovať peňažné prostriedky v hotovosti najmenej          4 - krát za účtovné obdobie. Účtovným obdobím je kalendárny rok (§ 3 ods. 3 zákona o účtovníctve.
	Kontrolou zápisov v pokladničnej knihe školy bolo zistené, že inventarizácia pokladne bola prevedená v prvom polroku 2009 celkovo 2 - krát a to 29. 5. 2009 a      30. 6. 2009. Kontrolu hotovosti finančných prostriedkov previedla vtedajšia riaditeľka školy . Kontrolou neboli zistené rozdiely medzi fyzickým a účtovným stavom.
	Inventarizácia peňažných prostriedkov v pokladni školy v druhom polroku už prevedená nebola.

	Zápisy z kontrol peňažných prostriedkov v pokladni školskej jedálne na požiadanie kontrolnej skupiny zo strany vedúcej školskej jedálne a zároveň pokladníčky za obdobie jej funkcie od 1. 9. 2009 neboli predložené. Inventarizácia peňažných prostriedkov v období september – december 2009 nebola vykonaná.

	Uvedené kontrolné zistenia ukazujú, že účtovná jednotka porušila § 29 ods. 3 zákona č. 431/2002 Z.z. o účtovníctve tým, že peňažné prostriedky v hotovosti neboli za účtovné obdobie inventarizované najmenej 4 - krát. 

	Kontrolou pokladničných dokladov v pokladnici školy boli zistené nasledujúce nedostatky:

1.	Dotácie pokladne

Príjmy finančných prostriedkov do pokladne školy z výdavkového bankového účtu za účelom dotácie pokladne nie sú na príjmových pokladničných dokladoch (PPD) podpisované príjemcom, t.j. pokladníčkou školy.

Okrem uvedeného PPD č. P3 zo dňa 30. 10. 2009 na sumu 300 € - dotácia pokladne nie je podpísaný v časti „vyhotovil“ ani zodpovedným pracovníkom v časti „schválil“.

2.   Príjem finančných prostriedkov za školské kluby detí (ŠKD)

	Kontrolou bolo zistené, že poplatky za ŠKD (družiny) za obdobie január – február 2009 vyberali od jednotlivých platcov vychovávateľky. Finančné prostriedky so zoznamom jednotlivých platcov a zaplatenou sumou odovzdali pokladničke školy, ktorá im na prijatú sumu vystavila PPD bez čísla dokladu a podpisu príjemcu, ktorý slúžil vychovávateľkám ako potvrdenie o odovzdaní vybratých finančných prostriedkov.
	Z predloženej dokumentácie ku kontrole vyplýva, že dňa 3. 2. 2009 boli odovzdané pokladničke školy od jednotlivých vychovávateliek (I. – VIII. oddelenie) finančné prostriedky v celkovej sume 3 253,60 €, ktoré pokladnička odviedla na príjmový účet školy dňa 4. 2. 2009.
	Kontrolou zápisov v pokladničnej knihe bolo zistené, že príjem uvedených finančných prostriedkov a následne ich výdaj nebol zaznamenaný v pokladničnej knihe.
 
	Nezaevidovaním pohybu finančných prostriedkov cez pokladňu a následne ich nezúčtovaním cez účet 211 – pokladnica, došlo k porušeniu § 40 ods. 1 Opatrenia MF SR č. MF/16786/2007-31 zo dňa 8. 8. 2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, kde je uvedené „Na účte 211 – pokladnica sa účtuje stav a pohyb peňazí v hotovosti ...“.
	Účtovná jednotka súčasne porušila aj § 8 ods. 1 zákona č. 431/2002 Z.z. o účtovníctve v znení ktorého je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov.

	Zhodné nedostatky boli zistené aj pri výbere poplatkov za ŠKD za obdobie marec – apríl 2009, kde výška uhradených poplatkov bola v celkovej sume 3 228,70 €. Finančné prostriedky boli vychovávateľkami odovzdané pokladničke školy dňa              7. 4. 2009, ktorá ich v plnej výške odviedla na príjmový bankový účet školy dňa             8. 4. 2009. 

	Od mája 2009 sú poplatky za ŠKD hradené rodičmi detí priamo na príjmový bankový účet školy.

3. Ostatné kontrolné zistenia v dokladoch pokladne

	ZŠ mala za kontrolované obdobie v platnosti dve smernice pre obeh účtovných dokladov:

-	v období od 1. 1. 2009 do 30. 8. 2009 bola v platnosti interná smernica „Zásady platné pre vedenie a výkon účtovníctva“ zo dňa 1. 10. 2004, obsahom ktorej je aj vedenie pokladničnej knihy a pokladne
-	od 1. 9. 2009 vstúpila do platnosti nová „Vnútorná smernica o obehu účtovných dokladov“ zo dňa 30. 8. 2009.

Kontrolou výdavkových pokladničných dokladov boli zistené nedostatky ako napr.:

-	VPD č. V1 zo dňa 14. 4. 2009 vystavený na meno R. B. a sumu   27,90 € za nákup zámočníckeho materiálu nie je podpísaný zodpovednou osobou v časti schválil
-	VPD č. V4 zo dňa 14. 4. 2009 vystavený na meno J. S. a sumu 29,55 € za nákup vodárenského a elektro materiálu nie je podpísaný zodpovednou osobou v časti schválil
-	VPD č. V8 zo dňa 17. 4. 2009 vystavený na meno Mgr. I. C. a sumu 31,90 € za cestovné náhrady zo služobnej cesty. VPD nie je podpísaný v časti príjemcu peňažných prostriedkov ani v časti schválil. Okrem toho k dokladu priložený cestovný príkaz bez evidenčného čísla nie je vyplnený podľa predtlače. Nie je podpísaný pracovníkom v časti vyúčtovanie pracovnej cesty.
-	VPD č. V9 zo dňa 23. 4. 2009 vystavený na meno J. J. a sumu 3,30 € za nákup vápna nie je podpísaný príjemcom finančných prostriedkov.
-	VPD č. V4 zo dňa 20. 7. 2009 vystavený na meno R. B. a sumu    19,41 € za nákup benzínu do kosačky a poštovné nie je podpísaný zodpovednou osobou v časti schválil.

Uvedené nedostatky za obdobie 1. – 8./2009 sú v rozpore s internou smernicou „Zásady platné pre vedenie a výkon účtovníctva“ bod 4 – vedenie pokladničnej knihy, kde je okrem iného uvedené: „Všetky pokladničné doklady príjmové a výdavkové musia byť vyplnené vo všetkých požadovaných údajoch. Doklady musia byť podpísané poverenými pracovníkmi“.

	Súčasťou správy o výsledku kontroly je písomné stanovisko riaditeľa ZŠ a opatrenia na odstránenie zistených nedostatkov uvedených v protokole o výsledku kontroly. 

Košice, 11. 3. 2010

         Ing. Hana Jakubíková
							    Hlavný kontrolór mesta Košice